KOMISJONI ARUANNE EUROOPA PARLAMENDILE JA NÕUKOGULE

2009. aasta aruanne ühiste tehnoloogiaalgatuste raames asutatud ühisettevõtete edusammude kohta

1. SISSEJUHATUS

Aastaaruanne ühiste tehnoloogiaalgatuste raames asutatud ühisettevõtete edusammude kohta koostatakse vastavalt kõigi konkreetse ühisettevõtte asutamist käsitlevate nõukogu määruste [1] artikli 11 lõike 1 kohaselt, milles on öeldud:

„Komisjon esitab Euroopa Parlamendile ja nõukogule igal aastal aruande [ühise tehnoloogiaalgatuse nimi] ühisettevõtte edusammude kohta. Aruanne sisaldab rakendamise üksikasju, sealhulgas esitatud projektitaotluste arv, rahastamiseks valitud projektitaotluste arv, osalejate liik, sealhulgas VKEd, ja samuti riigipõhiseid statistilisi andmeid.”

Algatuse Clean Sky puhul on nõukogu määruse 2008/71/EÜ[2] artikli 11 lõikes 1 ühtlasi sätestatud:

„Vajaduse korral antakse selles iga-aastases aruandes eelkõige hinnang põhikirja artikli 8 lõikes 1 osutatud tehnoloogia hindamisvahendi tulemuste kohta.”

Käesolev dokument on teine aruanne ühiste tehnoloogiaalgatuste raames asutatud asjaomaste ühisettevõtete edusammude kohta. Sellele on lisatud komisjoni talituste töödokument, mis sisaldab peamiselt statistilist teavet ühisettevõtete 2009. aasta teadusuuringute kohta.

2. EDUSAMMUD 2009. AASTAL

2.1. ETTEVALMISTAVAD MEETMED

2009. aastal jätkus ettevalmistav töö ühisettevõtete asutamiseks ühiste tehnoloogiaalgatuste raames, mille keskmes olid eelkõige ühisettevõtete finantseeskirjad, raamatupidamissüsteemiga seotud nõuded, personali ametikohtade loetelu, personalieeskirjade rakendusmeetmed, töötajate värbamismenetlus ning eriti nelja tegevdirektori ametisse nimetamine, ühisettevõtete toetuste näidislepingud, komisjoni ja ühisettevõtete vaheline üldise rahastamise näidisleping, konkursikutsete dokumendid, ühisettevõtete sisekontrolliraamistik ja peakorterileping Belgia võimudega. Ühiste tehnoloogiaalgatuste raames asutatud ühisettevõtted tegutsesid Brüsselis Covent Gardeni hoones.

2009. aasta sügisel jõudsid innovatiivsete ravimite algatus, Clean Sky ja ARTEMIS eelarve täitmiseks vajaliku toimevõimeni (nn autonoomsuseni). Nende ühisettevõtete igapäevane töö toimub tänaseks komisjoni vahetu sekkumiseta.

2.2. TEADUSUURINGUTE RAHASTAMINE

Kõik ühisettevõtted käivitasid 2009. aastal pakkumismenetlused. ARTEMIS avaldas teise konkursikutse 5. märtsil 2009 ja ENIAC 19. märtsil 2009. Clean Sky kuulutas konkursikutsed partnerite leidmiseks välja 15. juunil 2009 ja 25. novembril 2009. FCH ühisettevõte avaldas teise konkursikutse 2. juulil 2009 ning innovatiivsete ravimite algatuse teine konkursikutse avaldati 27. novembril 2009. Üksikasjalikum teave kõnealuste konkursikutsete kohta on esitatud käesolevale aastaaruandele lisatud komisjoni talituste töödokumendis.

2.3. CLEAN SKY PÕHIKIRJA ARTIKLI 8 LÕIKES 1 OSUTATUD TEHNOLOOGIA HINDAMISVAHENDI HINDAMISTULEMUSED

2009. aastal tehnoloogia hindamisvahendi abil veel tulemusi ei saadud, sest selle komplekteerimine ei olnud veel lõpule viidud. Praeguse põlvkonna õhusõidukite keskkonnamõju hõlmav kaliibrimine annab võrdlusaluse tuleviku suhtes ning see oli kavandatud 2010. aastaks eesmärgiga täiustada Clean Sky keskkonnaalaseid eesmärke.

3. TEGEVUS 2010. AASTAL JA TULEVIKUVÄLJAVAATED

Ka 2010. aastal oli ühiste tehnoloogiaalgatuste raames asutatud ühisettevõtetel oma osa Euroopa teadusuuringute maastiku kujundamisel ning tööstusuuringute ühitamisel oma vastavate valdkondadega.

2010. aastal muutusid komisjonist sõltumatuks viimased kaks ühiste tehnoloogiaalgatuste ühisettevõtet – ENIAC ja FCH. See tähendab, et komisjon ei osale enam teadusuuringute, tehnoloogiaarenduse ja tutvustamistegevuse seitsmenda raamprogrammi raames asutatud ühiste tehnoloogiaalgatuste ühisettevõtetega seotud ettevalmistustöös.

2010. aastal alustas komisjon ühisettevõtete vahehindamisega vastavalt ühiste tehnoloogiaalgatuste raames loodud ühisettevõtete asutamist käsitlevate nõukogu määruste artikli 11 lõikele 2. Kvaliteedi ja tõhususega seotud küsimustele, samuti seatud eesmärkide suunas tehtud edusammudele keskendunud vahehindamiste läbiviimisel abistasid komisjoni sõltumatud eksperdid. Vahehindamiste tulemused esitatakse hiljem koos komisjoni märkustega Euroopa Parlamendile ja nõukogule, lisades vajaduse korral meetmed ühiste tehnoloogiaalgatuste raames asutatud ühisettevõtete õigusraamistiku muutmiseks.

4. LISATEAVE

Lisateavet võib leida aadressil http://cordis.europa.eu/fp7/jtis/home_en.html, mille kaudu pääseb kõigi ühiste tehnoloogiaalgatuste raames asutatud ühisettevõtte veebisaidile.

[1] Need viis ühist tehnoloogiaalgatust on: innovatiivsete ravimite algatus (millega toetatakse uute ravimitega seotud uute teadmiste, vahendite ja meetodite arendamist; nõukogu määrus 2008/73/EÜ, http://imi.europa.eu), Clean Sky (mille eesmärk on suurendada Euroopa lennundustööstuse konkurentsivõimet, vähendades samal ajal õhutranspordi keskkonnakoormust heidete ja müra vähendamise ning lennukite kütusesäästlikkuse suurendamise abil; nõukogu määrus 2008/71/EÜ, http://www.cleansky.eu), vesiniku- ja kütuseelementide algatus FCH (millega kiirendatakse vesiniku ja kütuseelementidega seotud tehnoloogiate arendamist ja kasutuselevõtmist; nõukogu määrus 2008/521/EÜ, http://www.fch-ju.eu), ARTEMIS (mille raames tegeletakse sardsüsteemidega; nõukogu määrus 2008/74/EÜ, http://www.artemis-ju.eu), ENIAC (mille raames tegeletakse järgmise põlvkonna nanoelektrooniliste komponentide maksimaalse võimaliku miniaturiseerimisega; nõukogu määrus 2008/72/EÜ, www.eniac.eu).

[2] ELT L 30, 4.2.2008, lk 1–20 ja selle parandus ELT L 220, 15.8.2008, lk 35.